 NA ALLAN ODHIAMBO WAMILIKI wa majumba ambayo yameunganishiwa umeme sasa wana jukumu la kuhakikisha umeme unaotumiwa, umelipiwa baada ya serikali kusitisha utoaji wa mita nyingi kwa nyumba zinazomilikiwa na mtu mmoja. Kampuni ya Kusambaza Umeme Nchini (KPLC) imechukua hatua hiyo kuhakikisha kuwa inaziba mianya ya kupoteza mapato kupitia umeme kuunganishwa kwa njia haramu. Pia KPLC imetangaza kuwa haitaidhinisha ombi lolote la kugawa mita. “Usimamizi hivi majuzi ulitoa mwongozo mpya kuhusu ombi jipya la kuunganisha mita. Kuanzia sasa, kila ploti inayomilikiwa na mtu mmoja itakuwa na mita moja pekee. Hata akiwa na vyumba kadhaa, bado ataruhusiwa kuwa na mita moja pekee,” akasema Kaimu Meneja wa KPLC kuhusu ustawi wa maendeleo Kennedy Ogalo. Bw Ogalo aliandikia barua mameneja wa kanda mbalimbali kuhusu agizo hilo jipya. “Hii ina maana kuwa maombi mapya ya kupata mita kwa majumba yatahusisha tu mita moja. Mchakato wa kugawa mita haupo na badala yake mita za sasa zitakuwa zikiunganishwa kwa mmiliki wa jumba au majumba,” akasema. Mita iliyogawanywa hupokea umeme kutoka kwa mita kuu ambapo huwawezesha wamiliki wa nyumba kupima kiwango cha umeme ambacho kimetumika. Kwa mujibu wa Bw Ogalo, wamiliki wa majumba watakuwa na jukumu la kulipa gharama ya umeme ambayo imetumika kupitia mita kuu ya KPLC. Mwongozo huo, hata hivyo, unasaza majumba ya bei nafuu yaliyojengwa na serikali na majumba yanayomilikiwa na serikali. Ili kuhakikisha kuwa mwongozo huo mpya unatekelezwa, KPLC imekumbatia mchakato wa kudhibiti mita zote kuanzia wakati wa kutuma maombi, hadi wakati wa kutoa mita yenyewe. Aidha, KPLC inasisitiza kuwa laini moja tu itawekwa kwa kila ombi ili kusambaza umeme kwa majumba ambayo yanamilikiwa na mtu mmoja. “Wakati wa kuchora ramani, eneo ambalo linastahili kuwekewa umeme litatathminiwa kisha mahitaji ya kawi yazingatiwe. Wakati wa kuweka umeme huo, masuala yote ya kimsingi yatazingatiwa hasa mteja na vyeti vya utambulishi vinavyohitajika,” akasema Bw Ogalo. Inadaiwa serikali imekumbatia masharti hayo mapya ya kuunganisha mita kutokana na visa vingi ambapo nyaya za umeme zimekuwa zikiunganishwa kwa njia haramu. KPLC inalenga kuhakikisha kuwa gharama ya umeme inalipwa kwa wakati ili kuongeza mapato yake. “Kumekuwa na mchanganyiko wakati ambapo mtu mmoja ana mita mbalimbali. Hatua hii huleta changamoto zake hasa wakati wa kulipia umeme ambao umetumika na itakuwa rahisi kuhakikisha malipo hayo yanafanyika iwapo itakuwa chini ya mita moja,” ikasema duru kutoka KPLC. Kuunganisha umeme kwa wateja wapya kumekuwa ni changamoto kubwa, kwa sababu ya ukosefu wa mita kutokana na vita visivyokwisha vya tenda. Kampuni hiyo ilifichua kuwa zaidi ya wateja 300, 000 bado wanasubiri kuunganishiwa umeme baada ya mita walizokuwa nazo kuisha.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  